กลต.เปิดยื่นตั้งกองทุนโครงสร้างพื้นฐาน
ก.ล.ต.เปิดให้บลจ.ยื่นตั้งกองทุนรวมโครงสร้างพื้นฐานและลดมูลค่าทรัพย์สินของกิจการประเภทไฟฟ้าเหลือขั้นต่ำไม่น้อยกว่า 500 ล้านบาท
25 ต.ค. 2554

ก.ล.ต.เปิดให้บลจ.ยื่นตั้งกองทุนรวมโครงสร้างพื้นฐานและลดมูลค่าทรัพย์สินของกิจการประเภทไฟฟ้าเหลือขั้นต่ำไม่น้อยกว่า 500 ล้านบาท
นายวรพล  โสคติยานุรักษ์  เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวว่า  ก.ล.ต. พร้อมให้บริษัทหลักทรัพย์จัดการลงทุน (บลจ.) และผู้ที่สนใจยื่นขอจัดตั้งกองทุนรวมโครงสร้างพื้นฐาน หรือ infrastructure fund ได้  โดยหลักเกณฑ์ที่รองรับการจัดตั้งและจัดการกองทุนรวมนี้มีผลใช้บังคับตั้งแต่วันที่ 16 ก.ย.2554 
พร้อมกันนี้ได้ผ่อนคลายกรณีที่เป็นกิจการประเภทไฟฟ้าให้มีขนาดกองทุนไม่น้อยกว่า 500 ล้านบาท เพื่อให้สอดคล้องกับสภาพธุรกิจและเปิดกว้างให้การลงทุนในกิจการโครงสร้างพื้นฐานสามารถมีผู้ซื้อผลิตภัณฑ์หรือผู้ใช้บริการที่ไม่ใช่ภาครัฐได้ด้วย  
สำหรับหลักเกณฑ์การจัดตั้งและจัดการกองทุนรวมโครงสร้างพื้นฐานมีสาระสำคัญดังนี้ 1.เป็นกองทุนปิดมีเงินทุนจดทะเบียนไม่น้อยกว่า 2,000 ล้านบาท 2.ลงทุนโดยตรงในทรัพย์สินกิจการโครงสร้างพื้นฐานหรือลงทุนโดยถือหุ้นเกินกว่า 75% ของจำนวนหุ้นที่จำหน่ายได้แล้วทั้งหมดในบริษัทที่มีการลงทุนในหรือมีรายได้หลักจากกิจการโครงสร้างพื้นฐาน เช่น ระบบขนส่งทางราง ทางพิเศษ ไฟฟ้า น้ำประปา สนามบิน ท่าเรือน้ำลึก โทรคมนาคม รวมถึงพลังงานทางเลือกได้และมีมูลค่าการลงทุนในแต่ละโครงการไม่น้อยกว่า 1,000 ล้านบาทยกเว้นกิจการประเภทไฟฟ้า
(3) ลงทุนในโครงการที่ก่อสร้างยังไม่แล้วเสร็จได้ แต่รวมกันต้องไม่เกิน 30% ของมูลค่าทรัพย์สินรวมของกองทุน หากมีสัดส่วนการลงทุนที่สูงกว่าจะต้องเสนอขายผู้ลงทุนรายใหญ่  (4) บุคคลหรือกลุ่มบุคคลเดียวกันถือหน่วยลงทุนได้ไม่เกิน 1 ใน 3 ของจำนวนหน่วยลงทุนที่จำหน่ายได้แล้วทั้งหมด เว้นแต่เป็นบุคคลที่ได้รับยกเว้น เช่น กองทุนบำเหน็จบำนาญข้าราชการ กองทุนสำรองเลี้ยงชีพ  (5) มีนโยบายการกระจายหน่วยลงทุนต่อผู้ลงทุนทั่วไปชัดเจนและนำหน่วยลงทุนจดทะเบียนในตลาดหลักทรัพย์
ทั้งนี้ หากหลักเกณฑ์ใดยังคงเป็นอุปสรรคต่อภาคธุรกิจ ก.ล.ต. พร้อมรับฟังและหาแนวทางปรับปรุง ส่วนสิทธิประโยชน์ทางภาษี ขณะนี้กระทรวงการคลังกำลังเร่งพิจารณาให้อยู่